አቶ ልደቱ አያሌው ፍርድ ቤት ቀረቡ
 አዲስ አበባ፦ የኢዴፓ አመራር አቶ ልደቱ አያሌው ትናንት በኦሮሚያ ክልል ቢሾፍቱ ወረዳ ፍርድ ቤት ቀረቡ። በወቅቱም ፖሊስ በሰኔ 23 ቀን 2012 ዓመተ ምህረት በቢሾፍቱ ለወጣቶች ገንዘብ በመስጠት ለብጥብጥ እና አመፅ በማነሳሳት በሚል ወንጀል እንደጠረጠራቸው አስታውቋል። ፖሊስ ባለፈው ዓርብ አራት ሰዓት ላይ በቁጥጥር ስር እንዳዋላቸው እና በወቅቱም ሁለት ሽጉጦች ማግኘቱን አስታውቋል። የሰው እና የሰነድ ማስረጃ ለማቅረብም የ14 ቀናት ተጨማሪ የምርመራ ጊዜንም ጠይቋል። አቶ ልደቱ በበኩላቸው፣ ቋሚ አድራሻቸው በአዲስ አበባ ኮልፌ ቀራንዮ ክፍለ ከተማ መሆኑን በመግለጽ መቅረብ ያለብኝ ፌደራል ፍርድ ቤት ነው በሚል መቃወሚያ አሰምተዋል። የአስም በሽተኛ እና የዛሬ ዓመት የልብ ቀዶ ጥገና ወዳ ደረጉበት ሀገር ትናንት 4 ሰዓት ላይ መጓዝ እንደነበረባቸው እና ትኬት መቁረጣቸውን፣ የእስር አያያዙም ለኮቪድ-19 እንዳያጋልጠኝ እሰጋለሁ በማለት በዋስ የመፈታት መብታቸው እንዲከበርላቸው ጠይቀዋል። መርማሪ ፖሊስ በበኩሉ የእስር አያያዛቸው ምቹ እና ጥንቃቄ ያለው መሆኑን ገልጾ፣ ከእስር ቢፈቱ ማስረጃ እንደሚሸሽበት በማሳወቅ ዋስትናውን ተቃውሟል። የሁለቱን ክርክር ያዳመጠው
ፍርድ ቤቱ ጉዳያቸው
በዚያው በቢሾፍቱ አይታይ በሚል ላቀረቡት
መቃወሚያም ወንጀሉ የተፈፀመው
በቢሾፍቱ በመሆኑ እና መኖሪያቸውም በዚያው በመሆኑ ፍርድ ቤቱ ጉዳዩን እዚያው የማየት ስልጣን እንዳለው
በማስረዳት ጉዳዩ በችሎቱ መታየት እንደሚቀጥል ትእዛዝ ሰጥቷል። የዋስትና
ጥያቄውንም ውድቅ በማድረግ
ለመርማሪ ፖሊስ ተጨማሪ
14 ቀን የምርመራ ጊዜ ፈቅዷል። የአቶ ልደቱ ጠበቃም የክልሉን የጥብቅና ፍቃድ ባለማቅረባቸው ጥብቅና ሳይቆሙላቸው ቀርተዋል። ፍርድ ቤቱም ፍቃድ ከሌላቸው ማማከር እንደማይፈቀድላቸው ገልፆላቸዋል።አዲስ ዘመን ሐምሌ 21/2012